Venstres retsordfører, Inger Støjberg, melder sig nu officielt ind i kampen om at blive Venstres næstformand.

Det siger hun til Skive Folkeblad.

- Jeg har besluttet mig for at stille op som næstformand for Venstre, siger hun.

Inger Støjberg fortæller desuden til avisen, at Jakob Ellemann-Jensen vil være den rigtige formand for Venstre.

- Jeg bakker 110 procent op om Jakob Ellemann-Jensen som formand. Han bliver den helt rigtige formand. Alle kan se, at Venstre har været igennem en svær tid med uro og fløjdannelser. Og jeg ved, at der i alle dele af Venstre nu er et ønske om samling og om at komme positivt videre, siger Inger Støjberg.

Ellemann-Jensen: Hun er en stærk politiker

Meldingen fra Inger Støjberg kommer, efter at Jakob Ellemann-Jensen i går annoncerede sit kandidatur til formandsposten i Venstre.

Venstre er det store, folkelige borgerlige parti, og det skal respekteres, at der er bredde i partiet. Det er det, vi ønsker at favne. Og det er vigtigt, at Venstre stiller sig i spidsen for at samle de borgerlige. Inger Støjberg, retsordfører og kandidat til næstformandsposten i Venstre

Forud var gået flere dage, hvor folketingsmedlemmer og centrale personer i Venstre åbent havde støttet og opfordret ham til at gå efter formandsposten. Og flere nævnte også Inger Støjberg som en oplagt kandidat til næstformandsposten.

Jakob Ellemann-Jensen beskrev da også selv i aftes Inger Støjberg som et stærkt kort.

- Jeg synes, at hun er en stærk kommunikatør, og jeg synes, at hun er en stærk politiker. Og så har vi altså det tilsammen, at vi egentlig favner vores parti ganske godt, forklarede han.

En vurdering, som Inger Støjberg er enig i.

- Venstre er det store, folkelige borgerlige parti, og det skal respekteres, at der er bredde i partiet. Det er det, vi ønsker at favne. Og det er vigtigt, at Venstre stiller sig i spidsen for at samle de borgerlige, siger hun til Skive Folkeblad.

Det er dog i sidste ende de delegerede på Venstres ekstraordinære landsmøde 21. september, der beslutter, hvem der skal være partiets næste formand og næstformand.

Sag om asylpar stadig i spil

Skulle Inger Støjberg lykkes med at få baglandets opbakning som næstformand, vil det også være et kontroversielt valg.

Ikke kun fordi hun er kendt som en provokatør - kagefejringen af asylstramning nummer 50 er et eksempel på det - men også på grund af hendes ageren i sagen om adskillelse af alle asylpar, hvoraf den ene part var under 18 år.

Her har den socialdemokratiske regering og støttepartierne gjort det klart, at de vil igangsætte en undersøgelse af hendes rolle i sagen.